Απόφαση της Επιτροπής

της 12ης Σεπτεμβρίου 2003

για τροποποίηση της απόφασης 2003/56/ΕΚ σχετικά με τα πιστοποιητικά υγείας για την εισαγωγή ορισμένων ζωντανών ζώων και ζωικών προϊόντων από τη Νέα Ζηλανδία

[κοινοποιηθείσα υπό τον αριθμό Ε(2003) 3248]

(Κείμενο που παρουσιάζει ενδιαφέρον για τον ΕΟΧ)

(2003/669/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 97/132/ΕΚ του Συμβουλίου, της 17ης Δεκεμβρίου 1996, για τη σύναψη συμφωνίας μεταξύ της Ευρωπαϊκής Ένωσης και της Νέας Ζηλανδίας σχετικά με τα υγειονομικά μέτρα που εφαρμόζονται στο εμπόριο ζωντανών ζώων και ζωικών προϊόντων(1), όπως τροποποιήθηκε τελευταία από την απόφαση 2002/957/ΕΚ(2), και ιδίως το άρθρο 4,

Εκτιμώντας τα ακόλουθα:

(1) Στο παράρτημα V της συμφωνίας ανάμεσα στην Ευρωπαϊκή Κοινότητα και τη Νέα Ζηλανδία σχετικά με τα υγειονομικά μέτρα που ισχύουν στο εμπόριο ζωντανών ζώων και ζωικών προϊόντων ("η συμφωνία") προσδιορίζονται τα υγειονομικά μέτρα για το νωπό κρέας, για τα προϊόντα κρέατος και για ορισμένα άλλα ζωικά προϊόντα που εισάγονται από τη Νέα Ζηλανδία. Επομένως, ανάλογα με την ισοδυναμία ή τη μη ισοδυναμία αυτών των μέτρων με αυτά που απαιτεί η Ευρωπαϊκή Κοινότητα, στο παράρτημα VII της συμφωνίας προβλέπεται ότι πρέπει να χρησιμοποιούνται τα αντίστοιχα επίσημα πιστοποιητικά υγείας στο εμπόριο αυτών των προϊόντων με τη Νέα Ζηλανδία.

(2) Η απόφαση 2003/56/ΕΚ της Επιτροπής(3), όπως τροποποιήθηκε τελευταία από την απόφαση 2003/385/ΕΚ(4) προβλέπει τις διατάξεις πιστοποίησης και τα υποδείγματα των επίσημων πιστοποιητικών υγείας τα οποία θα πρέπει να χρησιμοποιούνται για την εισαγωγή ζωντανών ζώων και ζωικών προϊόντων από τη Νέα Ζηλανδία. Στις περιπτώσεις που έχει αναγνωριστεί πλήρης ισοδυναμία των υγειονομικών μέτρων θα μπορούν να χρησιμοποιούνται απλοποιημένα πιστοποιητικά, υποδείγματα των οποίων περιλαμβάνονται στα παραρτήματα II έως V της εν λόγω απόφασης.

(3) Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(5), όπως τροποποιήθηκε τελευταία από τον κανονισμό (ΕΚ) αριθ. 650/2003 της Επιτροπής(6), προβλέπει ειδικές διατάξεις πιστοποίησης για τα ζώα και για τα ζωικά προϊόντα με στόχο την παρεμπόδιση της διάδοσης των μεταδοτικών σπογγωδών εγκεφαλοπαθειών.

(4) Το παράρτημα I της απόφασης 2003/56/ΕΚ θα πρέπει να τροποποιηθεί για να ληφθούν υπόψη οι πρόσφατες τροποποιήσεις του κανονισμού (ΕΚ) αριθ. 650/2003 και οι πρόσφατες πρόοδοι που έχουν σημειωθεί όσον αφορά την ισοδυναμία των υγειονομικών μέτρων για το νωπό κρέας, για τα προϊόντα κρέατος και για ορισμένα άλλα ζωικά προϊόντα που εισάγονται από τη Νέα Ζηλανδία.

(5) Η απόφαση 2003/56/EΚ πρέπει συνεπώς να τροποποιηθεί αναλόγως.

(6) Τα μέτρα που προβλέπει η παρούσα απόφαση είναι σύμφωνα με τη γνώμη της μόνιμης επιτροπής για τη τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα I της απόφασης 2003/56/ΕΚ αντικαθίσταται με το παράρτημα της παρούσας απόφασης.

Άρθρο 2

Η παρούσα απόφαση ισχύει από τις 30 Σεπτεμβρίου 2003.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 12 Σεπτεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 57 της 26.2.1997, σ. 4.

(2) ΕΕ L 333 της 10.12.2002, σ. 13.

(3) ΕΕ L 22 της 25.1.2003, σ. 38.

(4) ΕΕ L 133 της 29.5.2003, σ. 87.

(5) ΕΕ L 147 της 31.5.2001, σ. 1.

(6) ΕΕ L 95 της 11.4.2003, σ. 15.

ΠΑΡΑΡΤΗΜΑ

"ΠΑΡΑΡΤΗΜΑ Ι

ΓΛΩΣΣΑΡΙΟ

ΧΑ Χαρακτηριστικός αριθμός (ένας αριθμός ο οποίος αποδίδεται αυθαίρετα σε ένα ιδιαίτερο εμπόρευμα και αναγράφεται στο πιστοποιητικό)

Ελεγχόμενη πορεία Όπως προβλέπεται στο κεφάλαιο ΧΙ, σημείο 7 του παραρτήματος VIII του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου(1)

Δ/Ε Δεν εφαρμόζεται

Άλλα προϊόντα Όπως καθορίζεται στο άρθρο 2 στοιχείο β) της οδηγίας 77/99/ΕΟΚ του Συμβουλίου(2)

ΕΕΥΟ Επικρατούντες εθνικοί υγειονομικοί όροι του (των) κράτους(-ών) μέλους(-ών) σύμφωνα με τη κοινοτική νομοθεσία. Εν αναμονή της έκδοσης κοινοτικών κανόνων, εξακολουθούν να εφαρμόζονται οι εθνικοί κανόνες οι οποίοι πρέπει να συμφωνούν με τις γενικές διατάξεις της συνθήκης.

Κατάλογος ζωντανών ζώων και ζωικών προϊόντων

>ΘΕΣΗ ΠΙΝΑΚΑ>

(1) EE L 273 της 10.10.2002, σ. 1.

(2) EE L 26 της 31.1.1977, σ. 1."